Stanovisko Európskeho hospodárskeho a sociálneho výboru – Prevody podnikov ako forma podpory udržateľného nárastu obnovy v sektore MSP

(stanovisko z vlastnej iniciatívy)

(2022/C 486/02)

Spravodajkyňa: Mira-Maria KONTKANEN

Rozhodnutie plenárneho zhromaždenia 20. 1. 2022 Právny základ článok 32 ods. 2 rokovacieho poriadku stanovisko z vlastnej iniciatívy Príslušná sekcia sekcia pre jednotný trh, výrobu a spotrebu Prijaté v sekcii 8. 9. 2022 Prijaté v pléne 21. 9. 2022 Plenárne zasadnutie č. 572 Výsledok hlasovania (za/proti/zdržalo sa) 143/0/0

1. Závery a odporúčania

1.1 Prevody podnikov sú dôležitým strategickým procesom, ktorý zabezpečuje kontinuitu podnikov a zaisťuje zamestnanosť. Európsky hospodársky a sociálny výbor (EHSV) preto navrhuje, aby politiky Európskej únie (EÚ) a členských štátov v oblasti obnovy a rastu pripisovali významnú úlohu podpore prevodu podnikov.

1.2 Prevodmi podnikov sa ochraňuje sociálna štruktúra vidieckych oblastí, kde majú mikropodniky a malé a stredné podniky silné zastúpenie. Rozvoj dobre fungujúcich ekosystémov a podporných služieb v oblasti prevodov podnikov je kľúčový z hľadiska zachovania živobytia a hospodárstiev vidieckych oblastí a oblastí, ktorých priemyselné zameranie je jednostranné. EHSV sa domnieva, že by sa to malo zohľadniť pri vykonávaní dlhodobej vízie EÚ pre vidiecke oblasti a v akčnom pláne EÚ pre vidiek.

1.3 Úspešné prevody podnikov chránia existujúce pracovné miesta a vytvárajú nové pracovné miesta, ako aj vyhliadky zamestnancov do budúcnosti, pokiaľ ide o kontinuitu pracovných miest a profesijný rozvoj. EHSV nabáda členské štáty, aby si vymieňali najlepšie postupy týkajúce sa podpory prevodov podnikov na zamestnancov, napríklad vo forme družstva ( 1 ) a iných podnikov sociálneho hospodárstva vo vlastníctve zamestnancov.

1.4 Čím skôr sa podnikatelia začnú pripravovať na prevod, tým je prevod zvyčajne úspešnejší. Členské štáty musia zintenzívniť svoje činnosti na zvyšovanie informovanosti o prevodoch podnikov a pripraviť podniky a iné podporné organizácie na to, aby podporovali prevody mikropodnikov a malých a stredných podnikov a pomáhali pri nich. EHSV takisto žiada členské štáty, aby zaviedli a ďalej rozvíjali mechanizmy včasného varovania ( 2 ) pre mikropodniky a malé a stredné podniky v záujme podpory odolnosti, životaschopnosti a napokon aj prevoditeľnosti podniku.

1.5 Nadobúdanie existujúcich podnikov by sa malo aktívne podporovať ako rovnako atraktívna príležitosť pre začínajúcich podnikateľov ako vytvorenie startupu. Know-how týkajúce sa nákupu spoločnosti a sukcesie by malo byť súčasťou podnikateľského vzdelávania v rámci stredoškolského a vysokoškolského vzdelávania. EHSV preto žiada, aby sa vytvorili stimuly na prevod malých podnikov na mladých podnikateľov. K takýmto stimulom by mohlo patriť zvyšovanie informovanosti, poradenské služby, mentorstvo a prístup k financiám. Takisto by sa mohlo ďalej posilniť chápanie sociálneho dialógu zo strany mladých podnikateľov s cieľom zabezpečiť úspešné prevody podnikov pre všetky zainteresované strany. Rovnako by sa mali vytvoriť ďalšie stimuly pre prevody podnikov pre podnikateľky, aby sa zvýšil počet podnikateliek, ktorý je v súčasnosti príliš nízky.

1.6 Prekážkou úspešných prevodov podnikov je naďalej financovanie, pričom väčšina prevodov podnikov si vyžaduje vonkajšie financovanie. EHSV všetkým členským štátom dôrazne odporúča, aby zabezpečili dostupnosť finančných inštitúcií, ktoré by podporovali prevody mikropodnikov a malých a stredných podnikov, napríklad tým, že pomôžu so zábezpekami bankového úveru.

1.7 EHSV odporúča, aby členské štáty zriadili vnútroštátne fóra zainteresovaných strán pre prevody podnikov, ktoré budú zastupovať verejné aj súkromné zainteresované strany. Fóra o prevodoch podnikov systematicky a dlhodobo umožňujú propagovať ich prevody. Takisto poskytujú priestor na pokračujúci dialóg medzi vnútroštátnymi expertmi a predstavujú efektívnejšie využívanie zdrojov.

1.8 EHSV sa domnieva, že vo všetkých členských štátoch EÚ by sa mali vytvoriť online platformy pre prevody podnikov a mali by byť prístupné aj pre mikropodniky a malé podniky. Mali by sa rozvíjať vzájomné prepojenia a synergie medzi rôznymi online platformami v členských štátoch a Európska komisia by mohla uľahčiť prepojenie medzi rôznymi online trhmi v EÚ.

1.9 Údaje o prevodoch podnikov sú v členských štátoch EÚ často nesúrodé, nedostatočné, zastarané a neporovnateľné. EHSV preto odporúča, aby Komisia a členské štáty naďalej zlepšovali databázu prevodov podnikov.

1.10 Malo by sa zaviesť pravidelné preskúmanie situácie v oblasti prevodov podnikov v Európe, napríklad vo forme barometra prevodov podnikov pre celú EÚ, ktorý by takisto poskytoval podklady pre tvorbu politík založenú na faktoch. Výročné zhromaždenie EÚ pre MSP by sa malo využívať ako pravidelné diskusné fórum na výmenu skúseností v oblasti prevodov mikropodnikov a malých a stredných podnikov. Napokon by sa mali zvážiť rôzne iniciatívy na zvyšovanie informovanosti, napríklad zavedenie národného a/alebo európskeho týždňa prevodov podnikov.

2. Úvod

2.1 Zvýšenie počtu úspešných prevodov podnikov by predstavovalo okamžité prínosy pre zamestnanosť, kontinuitu podnikania a európske hospodárstvo ako celok. V súlade s návrhmi Konferencie o budúcnosti Európy ( 3 ) prevody podnikov prispievajú k odolnejším a súdržnejším spoločnostiam.

2.2 Prevody podnikov tvoria čoraz dôležitejšiu a prirodzenú súčasť strategického rozvoja, obnovy a rastu mikropodnikov a malých a stredných podnikov. Keďže obyvateľstvo Európy starne a počet podnikateľov, ktorí plánujú opustiť oblasť podnikania, narastá, úspešné prevody podnikov sú pre európske hospodárstvo mikropodnikov a malých a stredných podnikov čoraz dôležitejšie.

2.3 Každý rok dochádza v Európe k prevodu približne 450 000 spoločností s dvoma miliónmi zamestnancov. Odhaduje sa, že každý rok hrozí, že približne 150 000 podnikov nebude úspešne prevedených, v dôsledku čoho je ohrozených približne 600 000 pracovných miest, pričom najzraniteľnejšie voči neúspešným prevodom sú najmenšie podniky ( 4 )

2.4 Prevody podnikov môžu byť zložitými postupmi v dôsledku finančných, riadiacich, regulačných, administratívnych alebo trhových problémov, ako je spárovanie predávajúcich s kupujúcimi. Zároveň sa väčšina všetkých prevodov podnikov uskutočňuje v mikropodnikoch s obmedzenými zdrojmi. Prevod je často ťažší pre malé podniky, v ktorých dominantnú úlohu zohráva aktuálny vlastník ( 5 )

2.5 Dobre fungujúci ekosystém prevodov podnikov je nevyhnutný pre úspešné prevody a pomáha budovať dynamické trhy s prevodmi podnikov. Súčasťou ekosystémov v oblasti prevodov podnikov sú rôzne verejné a súkromné zainteresované strany: kupujúci, predávajúci, predchodcovia, nástupcovia, obchodní poradcovia, ako sú obchodní makléri, účtovníci, právnici a konzultanti, mediátori, finančné inštitúcie, organizácie na podporu podnikania, tvorcovia politík a zástupcovia akademickej obce. Činnosti zamerané na zvyšovanie informovanosti, ktorých cieľom je zvýšiť pripravenosť na prevody podnikov, sú dôležitou súčasťou tohto ekosystému. Situácia v oblasti prevodov podnikov sa v súčasnosti v jednotlivých členských štátoch a medzi regiónmi v rámci členských štátov výrazne líši, čím sa ponecháva priestor na vzájomné učenie a zlepšenie ekosystémov v oblasti prevodov podnikov v celej Európe. Konečnú zodpovednosť za prevod však vždy nesie podnikateľ.

2.6 Úspešná zmena vlastníctva môže viesť k zvýšeniu odolnosti, inovatívnosti a konkurencieschopnosti podniku. Ak podniky s novými vlastníkmi prijmú ekologickejšie a digitálnejšie obchodné modely, prevodmi podnikov sa takisto prispieva k zelenej a digitálnej transformácii sektora mikropodnikov a malých a stredných podnikov.

2.7 Pandémia ochorenia COVID-19 takisto poukázala na potrebu posilniť odolnosť európskych podnikov a zabezpečiť lepšie plánovanie pripravenosti. Na to, aby bol prevod úspešný, spoločnosť a jej obchodný model by mali byť zdravé a odolné voči vonkajším otrasom. Šance na úspešný prevod zvyšuje finančné zdravie a odolnosť.

3. Kontext

3.1 Prevody podnikov sú súčasťou politiky EÚ v oblasti podnikania od začiatku 90. rokov. Európska komisia vypracovala v roku 1994 odporúčanie ( 6 ) na zlepšenie rámcových podmienok pre prevody podnikov v členských štátoch. V tomto odporúčaní sa navrhuje súbor opatrení pre členské štáty na zlepšenie situácie podnikov, ktoré sa pripravujú na prevod. Tieto opatrenia zahŕňajú činnosti zamerané na zvyšovanie informovanosti a pripravenosti, zlepšenie finančného prostredia pre prevody podnikov, sprístupnenie legálnych možností reštrukturalizácie, poskytnutie právnych prostriedkov na zabezpečenie kontinuity partnerstva v prípade smrti partnera alebo vlastníka, zabezpečenie toho, aby dane z dedičstva alebo darovania nebránili prevodom, a uľahčenie prevodu podnikov na tretie strany prostredníctvom vhodných daňových pravidiel.

3.2 ktorým sa implementuje program Lisabonskej stratégie Spoločenstva pre rast a zamestnanosť – Prevody podnikov – Kontinuita prostredníctvom nového začiatku . V opätovnom preskúmaní sa zdôraznilo, že vykonávanie odporúčania z roku 1994 si stále vyžaduje ďalšie úsilie. Okrem výzvy na vykonávanie odporúčania z roku 1994 oznámenie z roku 2006 obsahovalo ďalšie odporúčania na podporu prevodov podnikov, ako napríklad zvýšenú politickú pozornosť venovanú prevodom podnikov, poskytovanie špecializovanej podpory a mentorstva, organizovanie transparentných trhov s prevodmi a vytvorenie infraštruktúry na podporu prevodov na vnútroštátnej, regionálnej a miestnej úrovni. Odvtedy Európska komisia opätovne preskúmala odporúčanie v roku 2006 a uverejnila Oznámenie ( 7 ) . V opätovnom preskúmaní sa zdôraznilo, že vykonávanie odporúčania z roku 1994 si stále vyžaduje ďalšie úsilie. Okrem výzvy na vykonávanie odporúčania z roku 1994 oznámenie z roku 2006 obsahovalo ďalšie odporúčania na podporu prevodov podnikov, ako napríklad zvýšenú politickú pozornosť venovanú prevodom podnikov, poskytovanie špecializovanej podpory a mentorstva, organizovanie transparentných trhov s prevodmi a vytvorenie infraštruktúry na podporu prevodov na vnútroštátnej, regionálnej a miestnej úrovni.

3.3 Európska komisia v roku 2013 zhodnotila pokrok v plnení odporúčaní z roku 2006. Všeobecným záverom bolo, že od oznámenia z roku 2006 sa nedosiahol dostatočný pokrok vo vykonávaní opatrení na zlepšenie rámca pre prevody podnikov. Nedostatky uvedené v hodnotení sa týkali oblastí, ako sú daňové pravidlá pre tretie strany alebo zamestnancov, alebo poskytovania špecializovanej podpory a finančných stimulov. V hodnotení sa takisto poukázalo na to, že prevodom podnikov sa na rozdiel od politiky zakladania podnikov nevenovala dostatočná politická pozornosť na úrovni EÚ, ani na úrovni členských štátov.

3.4 Európska komisia v roku 2020 uverejnila stratégiu EÚ pre MSP ( 8 ) , v ktorej opätovne potvrdila svoj záväzok pokračovať v práci na uľahčovaní prevodov podnikov a podporovať členské štáty v ich úsilí o vytvorenie podnikateľského prostredia priaznivého pre prevody. Európska komisia sa nedávno zamerala na zlepšenie dôkazových podkladov pre prevody podnikov a v roku 2021 uverejnila správu ( 9 ) . Opatrenia Európskej komisie a osvedčené postupy financované z prostriedkov EÚ možno sledovať na webovej stránke Európskej komisie ( 10 )

3.5 Stratégia EÚ pre MSP tiež žiada, aby sa osobitná pozornosť venovala cezhraničným prevodom mikropodnikov a malých a stredných podnikov s cieľom riešiť vysoké náklady spojené s týmito transakciami a odstrániť podstatné rozdiely medzi vnútroštátnymi právnymi predpismi EHSV tiež uznal význam prevodov mikropodnikov a malých a stredných podnikov a požaduje rýchle opatrenia na uľahčenie a zefektívnenie týchto prevodov s primeranými nákladmi ( 11 ) . EHSV vo svojom stanovisku na témutiež žiada, aby sa osobitná pozornosť venovala cezhraničným prevodom mikropodnikov a malých a stredných podnikov s cieľom riešiť vysoké náklady spojené s týmito transakciami a odstrániť podstatné rozdiely medzi vnútroštátnymi právnymi predpismi ( 12 ) . EHSV v nadväzujúcom stanovisku k stratégii EÚ pre MSP ( 13 ) ilustruje potenciál úspešných prevodov podnikov zvýšiť digitalizáciu a udržateľnosť podnikov v súlade s cieľmi dvojakej transformácie EÚ.

4. Všeobecné pripomienky

4.1 Prevody podnikov sú pre mikropodniky a malé a stredné podniky čoraz dôležitejšou témou v dôsledku európskej demografie a starnúcich podnikateľov. Približne 90 % prevodov podnikov sa týka mikropodnikov ( 14 )

4.2 Zvýšenie počtu úspešných prevodov podnikov predstavuje okamžité prínosy pre európske hospodárstvo. V porovnaní so startupmi sa úspešne prevedeným podnikom lepšie darí z hľadiska prežitia, obratu, zisku, inovatívnosti a zamestnanosti ( 15 ) . Podľa Európskej komisie si existujúce spoločnosti zachovávajú v priemere päť pracovných miest, zatiaľ čo startupy vytvárajú v priemere iba dve pracovné miesta ( 16 ) . Podpora prevodov podnikov je preto najlepšou možnosťou ako podporiť podnikateľský rast.

4.3 Prevodmi podnikov sa ochraňuje sociálna štruktúra vidieckych oblastí, kde majú mikropodniky a malé a stredné podniky silné zastúpenie. Odhaduje sa, že aspoň jedna tretina európskych mikropodnikov a malých a stredných podnikov sa nachádza vo vidieckych oblastiach. Zabezpečujú hospodársku a sociálnu súdržnosť týchto oblastí prostredníctvom svojich služieb pre občanov, spotrebiteľov a miestnych hospodárskych činností, ako aj prostredníctvom zamestnanosti, ktorú poskytujú ( 17 ) . Prevody podnikov pomáhajú zabrániť strate miestnych odborných znalostí v oblasti remesiel. Miestne sektory remesiel a maloobchodu často pozitívne prispievajú k rozmanitému výberu spotrebiteľov na trhu a ponúkajú alternatívu k uniformným maloobchodným reťazcom. Úspešný prevod pre spotrebiteľov znamená pokračovanie a často zlepšovanie služieb a výrobkov. Rozvoj dobre fungujúcich ekosystémov a podporných služieb v oblasti prevodov podnikov je kľúčový z hľadiska zachovania živobytia a hospodárstiev oblastí, ktorých priemyselné zameranie je jednostranné, a vidieckych oblastí, čo má osobitný význam najmä pre odvetvie poľnohospodárstva a spracovania potravín. Úspešné prevody ponúkajú aj cestu na urýchlenie dvojakej transformácie vo vidieckych oblastiach prostredníctvom transformácie iniciovanej zmenou vlastníctva. EHSV sa domnieva, že rozvoj ekosystémov a podporných služieb v oblasti prevodov podnikov by mal byť súčasťou vykonávania dlhodobej vízie EÚ pre vidiecke oblasti a akčného plánu pre vidiek.

4.4 Podpora prevodov podnikov je prospešná aj pre zamestnancov, pretože sa tým zachovávajú pracovné miesta a kontinuita činností. Najmä v mikropodnikoch a malých a stredných podnikoch sú zamestnanci najcennejším vkladom, ktorý sa prevádza na nového vlastníka. Preto je v prípade prevodov podnikov dôležité zabezpečiť dobré životné podmienky zamestnancov. Noví majitelia často pristupujú k prevodu s nadšením s cieľom rozvíjať a rozširovať podnik. To znamená aj lepšie vyhliadky zamestnancov do budúcnosti z hľadiska kontinuity pracovných miest a profesijného rozvoja. EHSV nabáda členské štáty, aby si vymieňali najlepšie postupy týkajúce sa prevodov, v rámci ktorých môžu zamestnanci pokračovať v práci a rozvíjať činnosti prevzatím svojho podniku, napríklad vo forme družstva a iných foriem podnikov v sociálnom hospodárstve vo vlastníctve zamestnancov ( 18 ) , ktoré preukázali svoju odolnosť voči krízovým situáciám. Podpora sociálneho dialógu a včasnej informovanosti taktiež uľahčuje odkúpenie podniku zamestnancami. Je to v súlade so stanoviskom EHSV INT/925 ( 19 ) , v ktorom sa zdôrazňuje, že odkúpenie podniku zamestnancami je osvedčeným postupom na oživenie podnikov v kríze, ale aj na postúpenie MSP, ktorých vlastníci nemajú svojich nástupcov.

4.5 Podpora prevodov podnikov musí zohrávať výraznú úlohu v politikách obnovy a rastu EÚ a členských štátov. EHSV podporuje dlhodobé a strategické úsilie Komisie, ako aj organizácií na podporu prevodov podnikov, ako je Transeo ( 20 ) , zamerané na vytvorenie priaznivejšieho prostredia pre prevody v Európe. Stále však existuje priestor na zlepšenie. Úroveň pozornosti, súčasná celková funkčnosť ekosystému prevodov podnikov a rozsah opatrení na podporu ich prevodov sa v jednotlivých členských štátoch výrazne líšia. V rýchlo sa rozvíjajúcom podnikateľskom prostredí musia podnikatelia využívať príležitosti na rast, a to interne aj prostredníctvom nadobúdania. Mali by sa vziať do úvahy všetky druhy prevodov vlastníctva vrátane dedenia v rodine, odkúpenia externým aj interným manažmentom, strategického nadobudnutia a odkúpenia podniku zamestnancami.

4.6 Aby bol prechod Európy na digitálne a zelené hospodárstvo úspešný, musia sa zapojiť mikropodniky a malé a stredné podniky. Prevody podnikov sú prirodzeným spôsobom transformácie obchodného modelu mikropodnikov a malých a stredných podnikov na ekologickejší a digitálnejší model, ktorý podporuje ich digitálnu a ekologickú transformáciu. Úspešná zmena vlastníctva môže viesť k zvýšeniu odolnosti, inovatívnosti a konkurencieschopnosti podniku. Takisto z hľadiska zdrojov je kúpa existujúceho podniku s výrobnými aktívami často šetrnejšia k životnému prostrediu než nákup nových.

4.7 Obzvlášť v prípade, že sa podnik prevádza zo starnúceho podnikateľa na mladšieho, je pravdepodobné, že mladý podnikateľ je lepšie vybavený na to, aby do nadobudnutého podniku začlenil nové technológie, výrobné metódy a udržateľné obchodné modely. EHSV preto požaduje vytvorenie ďalších stimulov, ako je zvyšovanie informovanosti, poradenské služby, mentorstvo a prístup k financiám, na účel prevodu mikropodnikov a malých a stredných podnikov na mladých podnikateľov. Taktiež by sa malo viac podporiť chápanie sociálneho dialógu zo strany mladých podnikateľov, napríklad zavedením modulov zameraných na sociálny dialóg do odbornej prípravy v oblasti podnikania. Začatie podnikania nadobudnutím existujúceho podniku by sa malo aktívne propagovať ako možnosť, ktorá je rovnako príťažlivá ako založenie nového podniku. Rovnako by sa mali vytvoriť ďalšie stimuly pre prevody podnikov pre podnikateľky, aby sa zvýšil počet podnikateliek, ktorý je v súčasnosti príliš nízky.

4.8 V drvivej väčšine prípadov prevodov podnikov je potrebné vonkajšie financovanie. Vzhľadom na rastúce regulačné požiadavky vo finančnom sektore treba v súvislosti s podporou prevodov podnikov zdôrazniť dva kľúčové finančné nástroje. Po prvé, očividne sú potrebné zábezpeky na financovanie balíkov spojených s prevodmi podnikov. Rastúci podiel obchodných aktív je však nemateriálny a od bankového sektora sa vyžaduje, aby dodržiaval čoraz prísnejšie pravidlá. Každý členský štát potrebuje prevádzkovateľa alebo organizáciu, ktorá poskytuje zábezpeku bankových úverov. Po druhé, vytvorením regulačného rámca EÚ sa zvyšuje dopyt po kapitálovom financovaní. Existuje viacero kupujúcich, ktorí by boli kvalifikovaní na vykonávanie cieľovej obchodnej činnosti, no chýba im kapitálové financovanie. EHSV dôrazne nabáda Európsku komisiu, aby zohrávala proaktívnu úlohu pri podpore rozvoja oboch týchto finančných nástrojov v členských štátoch.

4.9 V budúcnosti sa bude čoraz väčší počet rodinných mikropodnikov a malých a stredných podnikov prevádzať na tretie strany. Na prilákanie kupujúcich tretích strán musí byť podnik v životaschopnom a ekonomicky zdravom a príťažlivom stave. Čím skôr sa podnikatelia na prevod pripravia, tým je prevod zvyčajne úspešnejší. Členské štáty musia zintenzívniť svoje činnosti na zvyšovanie informovanosti o prevodoch podnikov a pripraviť podniky a iné podporné organizácie na to, aby podporovali prevody mikropodnikov a malých a stredných podnikov a pomáhali pri nich. Pokiaľ ide o pomoc podnikateľovi pri vrátení podniku do finančne životaschopného stavu a príprave na prevod, dôležitá môže byť aj podpora v podobe včasného varovania ponúkaná podnikom vo finančných ťažkostiach. EHSV preto vyzýva členské štáty, aby zaviedli a ďalej rozvíjali podporné mechanizmy včasného varovania pre mikropodniky a malé a stredné podniky.

V aktuálnej štúdii o podpore prevodov podnikov v európskych krajinách (21) sa uvádzajú postupy na podporu týchto prevodov v členských štátoch, ktoré by sa mohli zopakovať aj v iných krajinách. EHSV podporuje odporúčanie pre členské štáty uvedené v štúdii, aby zriadili vnútroštátne fóra zainteresovaných strán v oblasti prevodov podnikov, ktoré by zastupovali verejné aj súkromné zainteresované strany. Spolupráca zainteresovaných strán je potrebná na všetkých úrovniach, a to regionálnej, vnútroštátnej aj medzinárodnej. Fóra pre prevody podnikov ponúkajú – prostredníctvom priebežného dialógu medzi národnými expertmi – systematický a dlhodobý prístup k podpore prevodov podnikov a predstavujú efektívnejšie využívanie zdrojov. Napokon by sa mohol medzi rôznymi vnútroštátnymi fórami na výmenu najlepších postupov v oblasti podpory prevodov podnikov v členských štátoch nadviazať cezhraničný dialóg podporovaný Európskou komisiou.

4.10 EHSV odporúča, aby členské štáty pri podpore prevodov podnikov v plnej miere využívali digitálne technológie. Online platformy pre prevody podnikov, ktoré vo väčšine prípadov vlastnia a spravujú súkromné zainteresované strany, by sa mali rozvíjať vo všetkých členských štátoch a mali by byť prístupné aj mikropodnikom a malým podnikom. Mali by sa rozvíjať vzájomné prepojenia a synergie medzi rôznymi online platformami v členských štátoch a Európska komisia by mohla uľahčiť prístup k rôznym online trhom v členských štátoch. Okrem toho sa zvyšuje počet cezhraničných prevodov malých podnikov. Lepšia spolupráca medzi vnútroštátnymi online platformami by bola nákladovo efektívnym spôsobom, ako umožniť malým podnikom preskúmať potenciálnych cieľových vlastníkov v iných členských štátoch.

4.11 Improving the evidence base on transfer of business in Europe Úspešná tvorba európskych politík v oblasti prevodov podnikov si vyžaduje lepší zber údajov. Údaje o prevodoch podnikov sú aj v súčasnosti nesúrodé a neporovnateľné. EHSV odporúča, aby Komisia a členské štáty prijali navrhované kroky na zlepšenie databázy prevodov podnikov. Tieto kroky boli nedávno popísané v štúdii ( 22 ) (Zlepšovanie dôkazových podkladov v oblasti prevodu podnikov v Európe). EHSV tiež odporúča, aby sa vypracoval barometer prevodov podnikov pre celú EÚ, ktorý by podával správy raz za štyri roky a poskytoval by podklady k tvorbe politiky založenej na faktoch a lepších údajoch. Napokon by sa mali zvážiť rôzne iniciatívy na zvyšovanie informovanosti, napríklad zavedenie národného a/alebo európskeho týždňa prevodov podnikov.

4.12 EHSV navrhuje, aby Komisia okrem lepšieho zberu údajov pravidelne skúmala situáciu v oblasti prevodov podnikov v Európe. Výročné zhromaždenie MSP EÚ by sa malo využívať ako pravidelné diskusné fórum na výmenu skúseností v oblasti prevodov mikropodnikov a malých a stredných podnikov.

V Bruseli 21. septembra 2022 Predsedníčka Európskeho hospodárskeho a sociálneho výboru Christa SCHWENG

(1) Napríklad vo Francúzsku existuje rámec na organizáciu a uľahčenie prevodu spoločnosti na zamestnancov a na posilnenie hospodárskej činnosti území uľahčením prevodu mikropodnikov a malých a stredných podnikov.

(2) Mechanizmus včasného varovania je poradenská a podporná služba pre spoločnosti vo finančných ťažkostiach, ktorej cieľom je včasná intervencia v záujme predchádzania konkurzu životaschopných podnikov.

(3) Konferencia o budúcnosti Európy, správa o konečnom výsledku, máj 2022.

(4) Business Dynamics: Start-ups, business transfers and bankruptcy (Dynamika podnikov: startupy, prevody podnikov a konkurz), Európska komisia, 2011.

(5) Oznámenie Európskej komisie, ktorým sa implementuje program Lisabonskej stratégie Spoločenstva pre rast a zamestnanosť – Prevody podnikov – Kontinuita prostredníctvom nového začiatku, COM(2006) 117 final, s. 4.

(6) Odporúčanie Komisie zo 7. decembra 1994 o prevode malých a stredných podnikov (94/1069/EC).

(7) Oznámenie Európskej komisie, ktorým sa implementuje program Lisabonskej stratégie Spoločenstva pre rast a zamestnanosť – Prevody podnikov – Kontinuita prostredníctvom nového začiatku, 2006 COM(2006) 117 final.

(8) Oznámenie Európskej komisie, Stratégia pre MSP pre udržateľnú a digitálnu Európu, 2020, COM(2020) 103 final.

(9) Európska komisia, Výkonná agentúra pre malé a stredné podniky (EASME), Improving the evidence base on transfer of business in Europe: final report (Zlepšenie dôkazových podkladov pre prevod podnikov v Európe: záverečná správa), Úrad pre publikácie, 2021.

(10) ec.europa.eu/growth/smes/supporting-entrepreneurship/transfer-businesses_sk.

(11) Ú. v. EÚ C 197, 8.6. 2018, s. 1;

(12) Ú. v. EÚ C 429, 11.12. 2020, s. 210.

(13) Ú. v. EÚ C 194, 12.5.2022, s. 7.

(14) Európska komisia, EASME, Improving the evidence base on transfer of business in Europe: executive summary (Zlepšenie dôkazových podkladov pre prevody podnikov v Európe: zhrnutie), Úrad pre publikácie, 2021.

(15) Tall, Varamäki & Viljamaa, Transfer Promotion in European Countries (Podpora prevodov podnikov v európskych krajinách), Seinäjoki 2021, s. 8.

(16) Komisia Európskych spoločenstiev (2006), Transfer of Businesses: Continuity through a new beginning (Prevody podnikov: Kontinuita prostredníctvom nového začiatku), Brusel, s. 3 – 4.

(17) SMEunited, Pozícia k Dlhodobej vízii pre vidieckej oblasti EÚ, apríl 2022.

(18) Napríklad spoločnosti vo vlastníctve zamestnancov („sociedades laborales“) v Španielsku.

(19) Ú. v. EÚ C 286, 16.7. 2021, s. 13.

(20) Transeo je medzinárodná nezisková organizácia, v ktorej sa spájajú odborníci na prevody a nadobudnutia malých a stredných podnikov z Európy aj mimoeurópskych krajín.

(21) Tall, Varamäki & Viljamaa, Transfer Promotion in European Countries (Podpora prevodov podnikov v európskych krajinách), Seinäjoki 2021, s. 8.

(22) Európska komisia, Výkonná agentúra pre malé a stredné podniky, Improving the evidence base on transfer of business in Europe: final report (Zlepšovanie dôkazových podkladov v oblasti prevodov podnikov v Európe: záverečná správa), Úrad pre publikácie, 2021.